屏風樓呢個概念係由環保團體長春社提出，指響人口密集、土地有限嘅城市入面，好多幢逼埋一齊嘅摩天大廈。屏風樓好似屏風噉擋住啲光線，阻住空氣流通，令到氣溫颷高，加劇當地嘅空氣污染，令到更多居民患呼吸病。屏風樓嘅出現係因為缺乏政府嘅城市規劃同埋監管，城市發展嗰陣，地產商為咗用盡啲貴地，新起嘅樓向高空發展，啲大廈形成咗屏風陣，搞到舊區變到好似盆地噉。